Verpleegster in hof oor vigsmiddelsArgieffoto Phalane Nkondo, die beskuldigde Monica Ramusi se regsverteenwoordiger, het egter in die hof aangevoer dit is nie ŉ ernstige misdaad nie en die saak sou geen media-aandag kry indien sy net hoofpynpille gesteel het nie. Hy het versoek dat die media nie sy kliënt mag afneem nie. Landdros Michael Mamabolo het die versoek toegestaan en Ramusi op borgtog van R1 000 vrygelaat. Ramusi, ŉ verpleegster by die Botlokwa-kliniek in Polokwane, is Dinsdag in hegtenis geneem, nadat sy glo betrap is waar sy antiretrovirale medisyne op straat verkoop. Matimba Maluleke, woordvoerder van die Valke, het gesê hulle ondersoek die moontlikheid dat die beskuldigde dalk deel is van ŉ groter sindikaat. Die saak teen Ramusi is tot 18 Augustus uitgestel. Sy is voorlopig geskors. Die departement van gesondheid in Limpopo het intussen gesê hulle sal veiligheid rondom antiretrovirale medisyne opskerp. Antiretrovirale medisyne word dikwels ook gebruik in die vervaardiging van dwelms.